ເກົາຫຼີເໜືອ ຍິງຈະຫຼວດ 16 ລູກ ລົງໃສ່ທະເລ ພາກຕາເວັນອອກ ຂອງປະເທດ
ພວກນັກວິເຄາະ ກ່າວວ່າ ການຍິງຈະຫຼວດເຫຼົ່ານີ້ ເປັນການສະແດງ ຄວາມໂມໂຫໂທໂສ ຂອງພຽງຢາງ ຕໍ່ການຊ້ອມລົບຮ່ວມ ລະຫວ່າງສະຫະລັດ ກັບເກົາຫລີໃຕ້ ທີ່ຍັງດຳເນີນໄປຢູ່.
ເກົາຫຼີເໜືອໄດ້ທຳການຍິງລູກຈະຫຼວດໄລຍະສັ້ນ ເປັນມື້ທີ ສອງໃນວັນອາທິດມື້ນີ້ ຊຶ່ງປາກົດວ່າ ເພື່ອເປັນການປະທ້ວງ ຕໍ່ການຊ້ອມລົບຮວມ ລະຫວ່າງເກົາຫຼີໃຕ້ແລະສະຫະລັດທີ່ ກຳລັງດຳເນີນໄປຢູ່ໃນເວລານີ້ ກອງເສນາທິການຮ່ວມຂອງເກົາຫຼີໃຕ້ ກ່າວວ່າ ເກົາຫຼີເໜືອ ໄດ້ຍິງລູກຈະຫຼວດໄລຍະສັ້ນ ຈຳນວນ 16 ລູກ ລົງໃສ່ທະເລ ໃນພາກຕາເວັນອອກຂອງຕົນ ໃນຕອນເຊົ້າໆຂອງວັນອາທິດ ມື້ນີ້ ຫລັງຈາກທີ່ໄດ້ຍິງລູກຈະຫຼວດປະເພດດຽວກັນນີ້ 30 ລູກ ໃນເຊົ້າວັນເສົາວານນີ້ ໂຄສົກກອງທັບເກົາຫຼີໃຕ້ ກ່າວວ່າ ພວກລູກສອນໄຟເຫຼົ່ານີ້ ສາມາດຍິງໄດ້ໃນໄລຍະປະມານ 60 ຫຼັກກິໂລແມັດ ແລະກ່າວຕື່ມວ່າ ເປັນລຸ້ນເກົ່າຂອງຈະຫຼວດ FROG ທີ່ບໍ່ນຳວິຖີ ຂອງຣັດເຊຍ ບັນດານັກວິເຄາະກ່າວວ່າ ການຍິງຈະຫຼວດນີ້ ເປັນການສະແດງອອກເຖິງຄວາມໂມໂຫ ໂທໂສ ຂອງກຸງພຽງຢ້າງ ຕໍ່ການຊ້ອມລົບຮ່ວມປະຈຳປີລະຫວ່າງກອງທັບເກົາຫຼີໃຕ້ແລະສະຫະລັດ ທີ່ຈະດຳເນີນໄປຮອດເດືອນໜ້າ ເກົາຫຼີເໜືອໄດ້ທຳການຕຳໜິຕິຕຽນມາເປັນປະຈຳ ຕໍ່ການຊ້ອມລົບດັ່ງກ່າວ ໂດຍກ່າວວ່າ ເປັນການເຝິກຊ້ອມ ເພື່ອທຳການຮຸກຮານຕົນ